1. Vezano uz Poziv za prijavu projekata udruga usmjerenih podršci roditeljstvu za 2022. godinu,  u Uputama za prijavitelje navedeno je ukoliko projekt traje 6 mjeseci najveći iznos koji se može dodijeliti iznosi 50.000 kn. Što ako projekt traje npr. 8 mjeseci, može li onda dodijeljen iznos biti maksimalnih 100.000 kn ili ne? Može li biti dodijeljen iznos od 100.000 kn ukoliko projekt traje manje od 12 mjeseci, a više od 6 mjeseci?

Odgovor: **Sukladno Uputama za prijavitelje ukoliko projekt traje 6 mjeseci, najveći iznos koji se može dodijeliti putem Poziva je 50.000,00 kn. Maksimalan iznos vam može biti dodijeljen za trajanje projekta duže od 6 mjeseci no trajanje projekta svakako nije odlučujući faktor pri ocjeni kvalitete prijave i bodovanju iste.**

1. Molila bih vas odgovor na jedno pitanje u svezi natječaja podrške roditeljstvu u 2022.

Naime, voditelj projekta bi nam bila profesorica koja cijeli život radi s djecom i roditeljima, diplomirala je na Moskovskom konzervatoriju klavir i pedagog je jako dugo. Izvoditelji su nam izvrsni psiholozi. Može li ona biti voditelj projekta obzirom da nije psiholog?

Odgovor: **Nije nužno da voditelj projekta bude psiholog po struci. Svakako obratite pažnju na dokumentaciju koju je potrebno dostaviti za sve izvoditelje koji će u planiranim aktivnostima projekta izravno raditi s djecom.**

1. Javljamo Vam se sa pitanjem vezanim uz Javni poziv za prijavu projekata udruga usmjerenih podršci roditeljstvu za 2022. godinu. Zanima nas dali možemo po ovom pozivu prijaviti Fazu II. projekta "Budi SUPERTATA" financiranog iz Središnjeg državnog ureda za demografiju i mlade koji još traje i završava 31.07.2022. godine.

Odgovor: **Ukoliko Faza II. Projekta nastavlja s provođenjem prihvatljivih aktivnosti koje pridonose ostvarenju općih i specifičnih ciljeva poziva možete ju prijaviti na Javni poziv.**

1. Kao dio obavezne dokumentacije za prijavu projekta po pozivu Podrška roditeljstvu 2022. je životopis voditelja projekta, tj. OBRAZAC B5. Kako želimo prijaviti projekt a još uvijek nemamo osobu koju bi zaposlili nego je mislimo zapošljavati TEK PO ODOBRENJU PROJEKTA (naravno ako projekt bude odobren) molim što da radimo s tim obrascem? Koja je uputa za Udruge koje nemaju takvu osobu među svojim zaposlenicima i članovima nego žele otvoriti to novo radno mjesto i provesti postupak zapošljavanja? Postoji i takva opcija?

Odgovor: **Sukladno Uputama za prijavitelje obavezna dokumentacija sadrži Obrazac B5 te ga je potrebno postaviti u sustav.**

1. Lijepo molim informaciju vezano uz prijavu na natječaj za projekte udruga usmjerene podršci roditeljstvu: ako se projekt provodi u partnerstvu s CZSS-Podružnica obiteljski centar je li neophodno da se priloži izvadak iz sudskog registra CZSS-a ili je dovoljna samo ovjerena izjava o partnerstvu?

Odgovor: **Sukladno Uputama za prijavitelje pod točkom 2.2. Partnerstvo i suradnja na provedbi projekta stoji napomena „Informacija o dokumentaciji koju je potrebno dostaviti za svakog pojedinog partnera nalaze se u poglavlju 3.2. Dokumentacija za Poziv, podnaslov „Neobavezna dokumentacija“.**